***Comunicat de presă***

 ***privind veniturile și cheltuielile efectuate de competitorii electorali la alegerile pentru Președintele României din data de 24 noiembrie 2024***

Autoritatea Electorală Permanentă (AEP) aduce la cunoștința opiniei publice că toți cei 14 competitori electorali care au participat la alegerile pentru Președintele României din data de 24 noiembrie 2024 **și-au înregistrat mandatarul financiar la AEP**, în termenul legal, în conformitate cu prevederile art. 34 alin. (12) din Legea nr. 334/2006, *privind finanțarea partidelor politice și a campaniilor electorale*, *republicată, cu modificările și completările ulterioare*.

Situația la zi a veniturilor și cheltuielilor electorale declarate până astăzi, 27.11.2024, ora 1000 este următoarea:

|  |  |  |  |
| --- | --- | --- | --- |
| **Nume și prenume candidat** | **Apartenență politică** | **Contribuții** | **Cheltuieli** |
| 1 | LASCONI ELENA-VALERICA | UNIUNEA SALVAȚI ROMÂNIA | 19.425.165,00 | 16.494.018,93 |
| 2 | SIMION GEORGE-NICOLAE | ALIANȚA PENTRU UNIREA ROMÂNILOR | 4.905.000,00 | 4.326.835,00 |
| 3 | CIOLACU ION-MARCEL | PARTIDUL SOCIAL DEMOCRAT | 66.000.000,00 | 56.576.095,56 |
| 4 | CIUCĂ NICOLAE-IONEL | PARTIDUL NAȚIONAL LIBERAL | 17.652.000,00 | 17.650.501,98 |
| 5 | KELEMEN HUNOR | UNIUNEA DEMOCRATĂ MAGHIARĂ DIN ROMÂNIA | 1.700.000,00 | 1.631.579.56 |
| 6 | GEOANĂ MIRCEA-DAN | CANDIDAT INDEPENDENT | 8.205.335,00 | 8.397.305,45 |
| 7 | BIRCHALL ANA | CANDIDAT INDEPENDENT | 200.000,00 | 189.077,43 |
| 8 | BERTALAN-PĂCURARU ALEXANDRA-BEATRICE | PARTIDUL ALTERNATIVA PENTRU DEMNITATE NAȚIONALĂ | 0,00 | 3.741,25 |
| 9 | POPESCU SEBASTIAN-CONSTANTIN | PARTIDUL NOUA ROMÂNIE | 0,00 | 0,00 |
| 10 | ORBAN LUDOVIC | FORȚA DREPTEI | 488.000,00 | 486.230,00 |
| 11 | GEORGESCU CĂLIN | CANDIDAT INDEPENDENT | 0,00 | 0,00 |
| 12 | DIACONESCU CRISTIAN | CANDIDAT INDEPENDENT | 625.000,00 | 417.746,26 |
| 13 | TERHEȘ CRISTIAN-VASILE | PARTIDUL NAȚIONAL CONSERVATOR ROMÂN | 170.000,00 | 156.839,31 |
| 14 | PREDOIU SILVIU | PARTIDUL LIGA ACȚIUNII NAȚIONALE | 113.000,00 | 58.190,00 |
|   | TOTAL |   | **119.483.500,00** | **104.756.015,92** |

 Potrivit legii, în termen de 15 zile de la data alegerilor, respectiv până cel mai târziu la data de 9 decembrie 2024, fiecare competitor electoral trebuie să depună la AEP, prin mandatarul financiar, **Raportul detaliat al veniturilor și cheltuielilor electorale**, precum și cuantumul datoriilor înregistrate ca urmare a campaniei, însoțite de declarațiile prevăzute la art. 28 alin (13) din Legea nr. 334/2006, republicată cu modificările și completările ulterioare.

 De asemenea, potrivit prevederilor art 48 alin. (3) din Legea nr. 334/2006, coroborate cu dispozițiile art. 58 alin. (1) din H.G. 10/2016 *pentru aprobarea Normelor metodologice de aplicare a Legii nr. 334/2006 privind finanţarea activităţii partidelor politice şi a campaniilor electorale*, în termen de 30 de zile de la data alegerilor, respectiv până cel mai tarziu la data de 23 decembrie 2024, **mandatarii financiari coordonatori depun la AEP cererea de rambursare a cheltuielilor electorale**, însoțită de documentele justificative prevăzute de normele metodologice, aferente cheltuielilor efectuate cu ocazia celor două tururi organizate pentru alegerile prezidențiale.

**În urma depunerii cererilor de rambursare** a cheltuielilor electorale efectuate de competitorii electorali, **Autoritatea Electorală Permanentă demarează acțiunea de verificare** a veniturilor și cheltuielilor electorale, în urma cărora se vor întocmi **documentele de control**, **de** **rambursare/nerambursare și sancționare**, după caz.

Rezultatele fiecărui control, precum și lista cuprinzând sancțiunile aplicate vor fi publicate pe pagina de internet a Autorității [www.finantarepartide.ro](http://www.finantarepartide.ro)

 În concluzie, raportat la numărul mare al sesizărilor depuse, referitoare la mijloacele folosite de competitorii electorali participanți la alegerile pentru Președintele României din anul 2024, **Autoritatea Electorală Permanentă informează că va întreprinde toate demersurile necesare în vederea constatării și sancționării oricăror abateri de la prevederile *Legii nr.* 334/2006 *privind finanțarea partidelor politice și a campaniilor electorale***, în limitele competențelor sale.

 În cazul în care există probe/dovezi sau suspiciuni cu privire la încălcări ale legii privind legalitatea veniturilor sau a efectuării cheltuielilor în campania electorală, Autoritatea Electorală Permanentă va aplica sancțiunile legale aflate în competența sa și/sau va sesiza organele competente, după caz.

Direcția comunicare și relații publice

27.11.2024